
COMUNICAT DE PRESĂ
CONCERTUL ROMÂNIA. 100 DE MINUTE 
LA MUZEUL DE ARTĂ POPULARĂ PROF. DR. NICOLAE MINOVICI 

Duminică, 13 septembrie 2026, ora 18:00, la Muzeul de Artă Populară Prof. Nicolae Minovici (Strada Doctor Nicolae Minovici nr. 1 – Fântâna Miorița), Asociația pentru Muzică, Artă și Cultură și Muzeul Municipiului București, cu susținerea Kaufland România, vă invită la cel de-al optulea eveniment muzical din cadrul proiectului MUZICA LA MUZEU. O incursiune în lumea artelor. 
Concertul România. 100 de minute, desfășurat sub patronajul Comisiei Naționale a României pentru UNESCO și al Rețelei Naționale a Muzeelor din România, va fi susținut de Grupul Trei Parale: Florin Iordan (cobză, fluiere - fluier, caval, tilincă, cimpoi, tambură), Daniel-Mircea Pop (voce, fluiere - fluier, tilinca, caval, percuţie), Mihai Balabaș (vioară) și Beatrice Iordan (cobză, contrabas). Invitat: Mariana Hurjui-Său. 
„România. 100 de minute” este o călătorie în România de acum 100 de ani de-a lungul a 100 de minute de muzică. Grupul Trei parale dorește să prezinte o uimitoare varietate de instrumente, de la cele de factură pastorală până la cele lăutărești. În prima categorie întâlnim: buciumul, fluierele de toate felurile (tilinca, fluier obișnuit, fluier gemănat, fluier fără dop, caval), drâmba, cimpoiul (2 tipuri diferite), țitera. Din lumea muzicanților sătești grupul prezintă: vioara, cobză, braciul transilvănean, zongora maramureșeană, contrabasul, doba (violoncel popular percutat) și alte instrumente tradiționale de percuție (dairea, tobă, tobă mare cu cinel). Programul atinge cateva puncte esențiale ale culturii tradiționale române precum doina sau balada Miorița, dar atmosfera generală este una sărbătorească. Sunt prezentate tradiții muzicale din diferite vetre etnografice ale țării: Câmpia Dunării, Mărginimea Sibiu, Țara Vrancei, Țara Zarandului, Dobrogea, Muscel, Olt, Bucovina, Botoșani, Câmpia Transilvanei, Maramureș și Oaș și chiar din afara granițelor (muzicile românilor din Transnistria). Nu sunt uitate nici grupurile entice minoritare din România publicul putând savura o melodie evreiescă, un cântec maghiar, sau o secvență dintr-un ritual de nuntă turcesc. Repertoriul este alcătuit folosind culegerii de folclor datând de la sfârșitul secolului al XIX-lea și de la începutul veacului XX, realizate de Constantin Brăiloiu, Tiberiu Brediceanu, Bela Bartok, și alții. Muzica va fi însoțită de explicații și povestiri realizate de Florin Iordan, cercetător la Muzeul Național al Țăranului Român, interpret și coordonator al grupului Trei parale.

Participarea la eveniment este liberă, în limita locurilor disponibile, cu rezervarea obligatorie a locului la adresa de e-mail: muzicalamuzeu@musicarte.ro. 

Despre artiști:

Trei parale este un grup bucureștean, cu o activitate de peste 20 de ani în domeniul muzicilor tradiționale românești. Formația s-a evidențiat printr-o abordare inedită, autentică și eliberată de aranjamente nepotrivite, abordare numită de speciliști revivalistă, adică și-a propus să readucă la viață muzici vechi într-o manieră cât mai apropiată de practicile originale. Prin urmare, membrii formației au învățat să mânuiască instrumente vechi - unele dintre ele puțin folosite la momentul începerii activității, au descifrat transcripții de cântece din secolul al XIX-lea, au ascultat înregistrări de teren realizate de celebri muzicieni și muzicologi precum Contantin Brăiloiu și Bela Bartok, s-au documentat din diverse volume de folclor muzical. Uneori au poposit și în casele unor interpreți bătrâni și prea puțin cunoscuți. Toate aceste demersuri, i-au ajutat în conturarea unui stil personal și tradițional în aceleași timp, nou și vechi în aceiași măsură, stil ce definește grupul Trei parale. Formația a lucrat și lucrează în paralel la câteva proiecte diferite de reconstituiri muzicale. Mai întâi, grupul a devenit cunoscut prin programul Bazar. Cântări din veacul al XIX-lea, o încercare de a reconstitui sonoritățile curţilor boierești, a balurilor și a mahalalelor din Moldova şi Muntenia începând cu sfârşitul secolului al XVIII-lea şi mergând până la începutul secolului XX. Au intrat apoi în programele de concert cântări pastorale străvechi, balade uitate sau cântece din cârciumile de altădată ceva mai cunoscute și mereu îndrăgite și cântări țărănești din variate regiuni ale României. O bună parte dintre aceste repertorii au rămas gravate pe cele 4 albume publicate până astăzi. Muzica formației este prezentă pe coloana sonoră a unor filme ca Aferim! (2015) Chira Chiralina (2014) sau Nosferatu(2024). Grupul a participat în ţară la numeroase festivaluri medievale (Sighisoara, Mediaş, Braşov, Iaşi, Suceava) şi de muzică veche (Bucureşti, Miercurea Ciuc), la festivaluri de jazz (Green Hours International Jazz Fest) şi world-music (Sibiu) şi la festivaluri dedicate muzicii clasice (Festivalul muzicii româneşti, Filarmonica Iasi). De asemenea formaţia a participat la câteva festivaluri în străinătate: Hradne Huky Banska Bystrica, Slovacia 2017 si 2016, Intercultural Art Dialogues Days, Istanbul-Turcia 2018 și 2011, London Book Fair 2014, Europe in Langenfeld, Langenfeld, Germania 2013, The Culture of Peace Festival, Tel Aviv-Israel 2012, Kocsonya Fesztival, Miskolc-Ungaria 2012, DUNA PARTY, Budapesta-Ungaria 2011, “Mikołajki Folkowe” International Folk Festival Lublin-Polonia 2010.

Mai multe informații despre proiectul Muzica la Muzeu pot fi găsite pe https://www.musicarte.ro/muzica-la-muzeu.

Un proiect realizat de: Asociația pentru Muzică, Artă și Cultură și Kaufland România

